1988L0388 — DA — 20.11.2003 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Berigtiget ved:

▼B

RÅDETS DIREKTIV

af 22. juni 1988

om indbyrdes tilnærmelse af medlemsstaternes lovgivning om aromaer, som må anvendes i levnedsmidler, og om udgangsmaterialer til fremstilling af disse

(88/388/EØF)

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab, særlig artikel 100 A,

under henvisning til forslag fra Kommissionen ( 1 ),

i samarbejde med Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Forskelle mellem de nationale lovgivninger vedrørende aromaer hæmmer levnedsmidlers frie bevægelighed og kan skabe ulige konkurrencevilkår og således få direkte indflydelse på Fællesmarkedets oprettelse og funktion;

med henblik på at opnå fri bevægelighed for levnedsmidler er det nødvendigt indbyrdes at tilnærme nævnte lovgivninger;

enhver lovgivning om aromaer til anvendelse i levnedsmidler skal i første række tage hensyn til kravene for så vidt angår beskyttelse af menneskers sundhed, men også til økonomiske og tekniske behov inden for de grænser, der sættes af sundhedsbeskyttelsen;

det er formålstjenligt først ved et rammedirektiv at fastlægge bestemmelserne for generelle renhedskriterier, definitioner, mærkning samt de generelle principper, på grundlag af hvilke uligheder i lovgivningerne senere kan fjernes;

Rådet skal på et senere tidspunkt på grundlag af en liste over de stoffer og udgangsmaterialer, der anvendes ved fremstilling af aromaer, som Kommissionen udarbejder i henhold til afgørelse 88/389/EØF ( 4 ), efter fremgangsmåden i Traktatens artikel 100 A, vedtage passende bestemmelser om visse kategorier af aromaer og visse udgangsmaterialer for aromaer samt nødvendige foranstaltninger vedrørende deres anvendelse og fremstillingsmåder;

ifølge de seneste videnskabelige og tekniske udtalelser bør anvendelsen af visse bestanddele af vegetabilske eller animalske råstoffer som aromakilder i levnedsmidler begrænses;

der bør fastsættes særlige renhedskriterier for bestemte aromaer, mikrobiologiske kriterier for aromaer, metoder for analyse samt udtagning af prøver af aromaer og af de i bilagene anførte stoffer i og på levnedsmidler;

såfremt det viser sig, at anvendelsen i en aroma af et stof eller produkt, hvis anvendelse er tilladt i henhold til dette direktiv eller senere vedtagne bestemmelser, eller tilstedeværelsen af et af de i bilag II anførte stoffer kan frembyde fare for sundheden, bør medlemsstaterne have mulighed for at suspendere eller begrænse anvendelsen eller nedsætte de fastsatte maksimalgrænseværdier, indtil der træffes afgørelse på fællesskabsplan;

udarbejdelsen af listen over de stoffer eller produkter, der er tilladte som nødvendige tilsætningsstoffer med henblik på oplagring og anvendelse af aromaer, som opløsnings- eller fortyndingsmidler for aromaer eller som teknologiske hjælpemidler samt fastsættelsen af særlige renhedskriterier for aromaer, fremgangsmåden for udtagning af prøver og metoderne for analyse af aromaer i og på levnedsmidler samt kontrollen med de maksimalgrænseværdier, som er fastsat i bilagene, er tekniske gennemførelsesforanstaltninger; for af forenkle og fremskynde proceduren bør vedtagelsen af disse foranstaltninger overlades til Kommissionen;

i de tilfælde, hvor Rådet tillægger Kommissionen beføjelse til at gennemføre bestemmelserne vedrørende aromaer til anvendelse i levnedsmidler, bør der fastsættes en fremgangsmåde, der indebærer et snævert samarbejde mellem medlemsstaterne og Kommissionen i Den Stående Levnedsmiddelkomité, der er nedsat ved afgørelse 69/414/EØF ( 5 );

med forbehold af anvendelsen af nationale bestemmelser, som i mangel af særdirektiver om aromaer gælder for visse grupper af aromaer, skal de krav, der følger af dette direktiv, finde anvendelse på en sådan måde, at handel med og anvendelse af aromaer, der er i overensstemmelse med bestemmelserne i dette direktiv, tillades to år efter vedtagelsen af direktivet, samt således, at handel med og anvendelse af aromaer, der ikke er i overensstemmelse med nævnte bestemmelser, forbydes tre år efter vedtagelsen af direktivet —

UDSTEDT FØLGENDE DIREKTIV: